**Tommy Lorange Ottosen**, kjent under artistnavnet **Tommy Tokyo**, (født 26. august 1971, død 22. mars 2022) var en norsk sanger, gitarist og låtskriver fra Bossumdalen, Onsøy i Fredrikstad kommune. Han var soloartist og frontfigur i bandet Tommy Tokyo and Starving for my Gravy.

Han lærte å spille gitar i 1995. I 1999 startet han bandet Piggyback sammen med tre andre, og de ga ut en EP i 2000 kalt *Knucklesandwich* og to promosingler i 2001. Den første, «Peggy Porn», ble playlistet i flere nærradioer. De spilte mange konserter, og varmet blant annet opp for Crash Test Dummies på konserten deres på Betong i 2001.

Etter at Piggyback ble oppløst i 2001 gikk Tommy solo, og ga i 2002 ut den den selvtitulerte EP-en *Tommy Tokyo EP*. Fem år etter, i 2007, ble debutalbumet *Octopusdrunk & Arms to Prove It* utgitt på Osito Records, et album som han delvis hadde spilt inn på sitt eget kjøkken. Etter utgivelsen spilte han en rekke konserter og festivaler sammen med backingbandet Starving for my Gravy, blant annet på by:Larm (2007), Hovefestivalen (2008), Lost Weekend (2008) og Øyafestivalen (2008). Backingbandet består av medlemmer fra Ricochets, Peru You, Apoptygma Berzerk og Maria Solheim band.

I forkant av sin neste utgivelse inngikk Tommy Tokyo en «360-avtale» med plateselskapet Warner, og var dermed den første norske artist med en slik avtale. Mandag 8. september 2008 ga han ut albumet *Smear Your Smiles Back on* på Warner, og det solgte til gull i februar 2009. Dette var det første albumet som ble gitt ut under navnet Tommy Tokyo and Starving for my Gravy. *Smear Your Smiles Back on* ble kåret til årets album i Aftenposten, og ble senere nominert til Spellemannprisen 2008 i klassen rock. I 2010 kom albumet *Go Time, Showtime & Absolute War* som ble nominert til Spellemannprisen 2010 i klassen rock. I 2012 ga han ut soloalbumet *And the Horse Came Riderless* og fikk for det Spellemannprisen 2012 i klassen rock.

Tokyo er bror av Ole Jørgen Ottosen, som er frontfigur i bandet Tellusalie fra Fredrikstad. 

Tommy døde på St. Olavs Hospital i Trondheim i 2022 mens han ventet på lungetransplantasjon.

Medlemmer Tommy Tokyo and Starving for my Gravy
-----------------------------------------------

* Tommy Tokyo: vokal, gitar
* Fredrik Brarud: trommer
* André Solli: bass
* Knut-Øyvind Olsen: tangenter

### Tidligere medlemmer

* Even Juliussen: gitar (2007 - 2008)
* Jens Christian Andreassen: gitar (2009 - 2010)

Diskografi
----------

### Tommy Tokyo

* *Tommy Tokyo EP* (2002)
* *Octopusdrunk & Arms to Prove It* (2007, Osito Records)
* *And the Horse Came Riderless* (2012, Warner)
* *We blister and we bleed* (2014, Warner)
* *Hev Deg Over Det Derre Der* (2015, Warner)
* *The Remaining Days of Life* (2020, Drabant Music)
* *Tommy Tokyo* (2022, Drabant Music)

### Tommy Tokyo & De Bipolare

* *Blant fiender og venner* (2016, Drabant Music)

### Tommy Tokyo and Starving for my Gravy

* *Smear Your Smiles Back on* (2008, Warner)
* *Go Time, Showtime & Absolute War* (2010, Warner)

Referanser
----------

1. ↑   Store norske leksikon, «Tommy Tokyo», besøkt 22. mars 2022[Hentet fra Wikidata]
2. 1 2   Dagbladet, Thale Kristiansen, «Spellemann-vinner er død», besøkt 22. mars 2022[Hentet fra Wikidata]
3. 1 2  Kristensen, Thale (22. mars 2022). «Spellemann-vinner er død». *dagbladet.no* **(norsk)**. Besøkt 22. mars 2022.
4. ↑  Dagbladet 8. september 2008. Roshauw, Filip: «Tommy Tokyo. Overrasket over by:Larm-suksessen». Side 52
5. ↑  aftenposten.no: «Han har laget årets norske album» Arkivert 22. mars 2009 hos Wayback Machine.
6. ↑  «Tommy Tokyo & De Bipolare - Blant Fiender Og Venner». *Discogs* **(engelsk)**. Besøkt 23. mai 2018.

Eksterne lenker
---------------

* (en) Tommy Tokyo på Internet Movie Database Rediger på Wikidata
* (en) Tommy Tokyo på Discogs Rediger på Wikidata

* (en) Tommy Tokyo på MusicBrainz Rediger på Wikidata

* (en) Tommy Tokyo på Songkick Rediger på Wikidata

* (en) Tommy Tokyo på AllMusic Rediger på Wikidata
* (no) Hjemmeside Arkivert 7. desember 2008 hos Wayback Machine.

|  |  |
| --- | --- |
| Oppslagsverk/autoritetsdata | Store norske leksikon **·** Geni **·** VIAF **·** LCCN **·** ISNI **·** MusicBrainz **·** Discogs **·** AllMusic
 |